16.5.2023 г.
BG
Официален вестник на Европейския съюз
L 130/153
(87)
Някои държави членки вече имат национални данъци върху въглеродните емисии, които се прилагат за сградния сектор, сектора на автомобилния транспорт и допълнителните сектори, попадащи в обхвата на приложение III към Директива 2003/87/ЕО.
Поради това следва да се въведе временна дерогация до края на 2030 г.
За да се гарантира постигането на целите на Директива 2003/87/ЕО и съгласуваността на новата система за търговия с емисии, възможността за прилагане на тази дерогация следва да се предоставя само когато националната данъчна ставка е по-висока от средната тръжна цена за съответната година и следва да се прилага само за задължението за връщане на регулираните субекти, които плащат такъв данък.
За да се гарантира стабилността и прозрачността на системата, националните данъци, включително съответните данъчни ставки, следва да бъдат съобщени на Комисията до края на срока за транспониране на настоящата директива.
Дерогацията не следва да засяга външните целеви приходи за Социалния фонд за климата или — ако такъв е създаден в съответствие с член 311, трета алинея ДФЕС — собствения ресурс на база тръжни приходи от търговията с емисии в сградния сектор, сектора на автомобилния транспорт и допълнителните сектори.
(88)
За да бъде ефективна търговията с емисии в сградния сектор, сектора на автомобилния транспорт и допълнителните сектори, следва да е възможно да се извършва мониторинг на емисиите и този мониторинг да бъде с висока степен на сигурност и на разумна цена.
Емисиите следва да се отнасят към регулираните субекти въз основа на количествата гориво, освободени за потребление, и да се съчетават с емисионен фактор.
Регулираните субекти следва да могат надеждно и точно да идентифицират и разграничават секторите, в които горивата се освобождават за потребление, както и крайните потребители на горивата, за да се избегнат нежелани последици, като например двойна тежест.
В малкия брой случаи, в които не може да бъде избегнато двойното отчитане на емисии в съществуващата СТЕ на ЕС и новата система за търговия с емисии за сградния сектор, сектора на автомобилния транспорт и допълнителните сектори, или когато възникват разходи поради връщане на квоти за емисии от дейности, които не попадат в приложното поле на Директива 2003/87/ЕО, държавите членки следва да използват тези приходи, за да компенсират неизбежното двойно отчитане или други подобни разходи извън сградния сектор, сектора на автомобилния транспорт и допълнителните сектори в съответствие с правото на Съюза.
Поради това на Комисията следва да бъдат предоставени изпълнителни правомощия, за да се гарантират еднакви условия за избягване на двойното отчитане и връщането на квоти за емисии, които не са обхванати от системата за търговия с емисии за сградния сектор, сектора на автомобилния транспорт и допълнителните сектори, както и за предоставяне на финансова компенсация.
За да се смекчат допълнително проблемите, свързани с двойното отчитане, крайните срокове за мониторинг и връщане в новата система за търговия с емисии следва да бъдат един месец след крайните срокове в съществуващата система за стационарните инсталации и въздухоплаването.
За да има достатъчно данни за определяне на общото количество квоти за периода 2028—2030 г., регулираните субекти, които притежават разрешително към началния момент на прилагане на системата през 2025 г., следва да докладват за свързаните с тях исторически емисии за 2024 г.
(89)
Прозрачността по отношение на разходите за въглеродни емисии и степента, в която се прехвърлят към потребителите, е от ключово значение за прилагането на бързо и икономически ефективно намаляване на емисиите във всички сектори на икономиката.
Това е от особено значение при система за търговия с емисии, която се основава на задължения нагоре по веригата.
Новата система за търговия с емисии има за цел да насърчи регулираните субекти да намаляват въглеродното съдържание на горивата и тези субекти не следва да реализират неоправдани печалби, като прехвърлят към потребителите повече разходи за въглеродни емисии, отколкото те пораждат.
Въпреки че пълната продажба чрез търг на квоти за емисии в рамките на системата за търговия с емисии за сградния сектор, сектора на автомобилния транспорт и допълнителните сектори вече ограничава наличието на такива неоправдани печалби, Комисията следва да наблюдава степента, в която регулираните субекти прехвърлят разходите за въглеродни емисии, така че да се избегнат извънредни печалби.
Във връзка с глава IVa Комисията следва да докладва ежегодно, когато е възможно - по видове горива, относно средното равнище на разходите за въглеродни емисии, които са били прехвърлени към потребителите в Съюза.
(90)
Целесъобразно е да се въведат мерки за справяне с потенциалния риск от прекомерно увеличение на цените, което, ако е особено високо в началния момент на прилагане на новата система за търговия с емисии, може да намали готовността на домакинствата и физическите лица да инвестират в намаляване на техните емисии на парникови газове.
Тези мерки следва да допълват предпазните мерки, осигурени от резерва за стабилност на пазара, които започнаха да функционират през 2019 г.
Въпреки че пазарът ще продължи да определя цената на въглеродните емисии, предпазните мерки ще се започнат да се прилагат чрез основан на правила автоматичен механизъм, при който квотите ще се освобождават от резерва за стабилност на пазара само ако са изпълнени едно или повече конкретни условия за прилагането им, основани на увеличението на средната цена на квотите.
Този допълнителен механизъм следва също така да бъде много чувствителен, за да реагира на прекомерната нестабилност, дължаща се на фактори, различни от променените базови условия на пазара.
Мерките следва да бъдат адаптирани към различните нива на прекомерно увеличение на цените, което ще доведе до различни степени на намеса.
Условията за прилагане следва да се наблюдават внимателно от Комисията и когато тези условия са изпълнени, мерките следва да се приемат от Комисията в спешен порядък.
Това не следва да засяга всякакви съпътстващи мерки, които държавите членки могат да приемат за справяне с неблагоприятните социални въздействия.